《停云四章赠允初》
清代·彭绩

霭霭停云，悠悠我思。袭我春服，好风时吹。我征聿至，乃入园扉。

鸟鸣嘉木，鱼跃清池。其物欣欣，其人在斯。

我息其庐，话言《诗》《书》。寒葵载刈，旨酒盈壶。以觞以咏，其乐于于。

凄凄风雨，笥衣授余。乃空汝床，曰安我居。

飘风及雨，诘旦乃已。我晨斯兴，于阁间止。阅彼南亩，实活我士。

和泽之降，河水瀰瀰。息彼黄牛，我心之喜。

庭列松篁，日翳轩窗。有鸟于飞，好音旁皇。薄言旋反，寻乐未央。

嘉子栖迟，好学无荒。问我瑶华，心焉弗忘。

作者简介：（1742—1785）江苏长洲人，字其凝，又字秋士。品格孤峻，绝意科举，并力为诗，穷而客死。有《秋士遗集》。